Şoferul autocisternei care a fost filmat în Hunedoara în timp ce intra în repetate depăşiri pe linie continuă şi în curbe fără vizibilitate a fost prins. Bărbatul a fost amendat cu 580 de lei şi a rămas fără carnet pentru 30 de zile, informeză MEDIAFAX.

Poliţiştii au stabilit, marţi, că şoferul autocisternei are 30 de ani şi este din comuna Tomeşti, judeţul Hunedoara.

Purtătorul de cuvânt al IPJ Hunedoara, Bogdan Niţu, a declarat, corespondentului MEDIAFAX, că şoferul a făcut mai multe depăşiri neregulamentare pe DN76, Brad-Deva.

„Bărbatul se afla la volanul unei autocisterne si a fost filmat de camera de bord a unui autovehicul aflat in trafic, ulterior imaginile fiind postate in spaţiul on-line. Şoferul de 30 de ani a fost sancţionat contravenţional cu amendă în valoare de 580 lei si i-a fost suspendat dreptul de a conduce autovehicule, pentru o perioadă de 30 de zile”, a spus Niţu.

Şoferul autocisternei a fost filmat de o cameră de bord când conducea pe DN 76, în judeţul Hunedoara.

Imaginile au fost postate pe Youtube, postarea având ca titlu „Şofer de tir cu comportament criminal”.

https://youtu.be/eTk8YecHohQ?t=4

Pe imaginile surprinse se vede cum şoferul autocisternei merge cu viteză, depăşeşte pe linia continua o coloană de maşini, în curbe fără vizibilitate şi chiar intră pe contrasens, ocolind un scuar care delimitează sensurile.

Editor web: Vlad Mironescu